Kriminaletterretningsregistret

Kriminaletterretningsregistret er et register opprettet med hjemmel i politiregisterloven § 11, jf. § 5 nr. 2 og nr. 3. Formålet med registeret er å forebygge kriminalitet, avdekke og stanse lovbrudd, og ivareta den enkeltes sikkerhet.

Kriminaletterretning er prosessen der politiet innhenter, systematiserer og analyserer informasjon om kriminelle og kriminalitet, i den hensikt å bedømme og trekke slutninger om kriminalitets­bildet, påpeke potensielle problemer og kriminell aktivitet med intensjon om å straffeforfølge eller å kartlegge kriminelle trender.

Kripos er behandlingsansvarlig og kontrollerer om reglene for registrering etterleves og om informasjonen i registeret har den nødvendige kvalitets­sikringen.

Opplysninger i registeret
Når det er nødvendig for å oppnå formålet, kan det registreres opplysninger om:
 personer som det er objektive holdepunkter for at kan antas å begå lovbrudd, eksempelvis ved at vedkommende er knyttet til et miljø hvor en vesentlig del av virksomheten består i å begå lovbrudd, vedkommende tidligere har begått flere lovbrudd eller at det foreligger andre ytre omstendigheter som indikerer risiko for lovbrudd
 personer som har en særlig tilknytning til personer som nevnt i nr. 1, herunder familie­medlemmer, venner, arbeidskolleger eller samarbeids­partnere i det kriminelle miljøet mv., dersom tilknytningen antas å være av betydning for politiets mulighet til å følge med på virksomhet som nevnt i nr. 1
 personer som er blitt, eller det er sannsynlig vil bli utsatt for lovbrudd
 personer som gir informasjon til politiet
 personer som har gitt samtykke

Opplysninger som kan registreres omfatter alle navn, oppnavn, kallenavn eller alias, roller, kjønn, fødselsnummer, fødested og statsborgerskap, kontaktopplysninger og teledata, utlendings­identifikasjon, signalement, bilde, sivil status, yrke og arbeidsforhold, økonomiske forhold eller foretaksopplysninger, kjøretøyer og transport­midler, straffe­reaksjoner eller bruk av straffe­prosessuelle tvangsmidler, måten å operere på (modus operandi), organisasjon, relasjoner eller kontaktpersoner, opplysninger av betydning for politiets sikkerhet ved kontakt med vedkommende, opplysninger om risiko for lovbrudd og antatt lovbrudd, og tiltak knyttet til risiko for lovbrudd og antatt lovbrudd.

Referanser

Norsk politi
Norsk etterretning
Norske offentlige registre